Weskusrugby op sy beste | Netwerk24
Weskusrugby op sy beste
Deur Johann Maarman 15 April 2019 06:01
Die kapteins van die agt spanne wat aan die Transnet/Saldanha Super8-toernooi gaan deelneem en ander verteenwoordigers is: Shario Rosenkrantz (Mosselbaai Barbarians), Thurlow Marsh (Roses United), Athi Magwala (St. Helenabaai), Rowan Cyster (Vredenburg), Yaaseen van der Westhuizen (voorsitter: Saldanha-rugbyklub), Marius Koen (burgemeester van Saldanhabaai-munisipaliteit), Bertram Vraagom (toernooi-koördineerder), Charlie Vraagom (Saldanha), André du Toit (Worcester Villagers), Ivor van der Merwe (Kuilsrivier) en Gurshwin Dyason (Wesbank)Foto: Zaakirah Dalwai
Soos fyngekerfde biltong op varsgebakte brood, só vingerlek-lekker gaan vanjaar se tweede Transnet/Saldanha-rugbyklub se Super8-Paasnaweektoernooi wees.
Die toernooi, wat oor drie dae gespeel word, skop eerskomende Donderdag af.
Die vonke behoort sommer al met die intrapslag te spat.
Rugbyliefhebbers wie se senuwees dalk gou op hol raak, moet dalk eers by die naaste apteek ’n draai gaan loop, want as die loting ’n aanduiding is van wat verwag kan word, gaan dit maar neuk om nie senuweeagtig te word nie.
Worcester Villagers en Wesbank van Malmesbury pak mekaar in die heel eerste wedstryd van die dag. Die Swartlanders het ’n taamlike appeltjie met die manne uit die Breërivier te skil nadat Worcester Villagers in die halfeindstryd van die Boland se liga-kompetisie Wesbank net-net geklop het. Rugbyaanhangers spot Wesbank dra die titel dat hy altyd maar net die strooijonker van die Boland sal wees en nooit die bruidegom nie, maar die vriendelike waarskuwing uit die Wesbank-kamp is dat hy alles in die stryd gaan werp om Worcester Villagers te laat les opsê. Dis egter makliker gesê as gedaan. Worcester Villagers is nie verniet die Bolandse kampioen nie en is gemaak vir groot oomblikke.
In die tweede wedstryd pak Roses, die verdedigende Super8-kampioen, St. Helenabaai. Roses is die oorweldigende gunsteling en betoon geen genade aan enige span nie. St. Helenabaai kan dus allermins spesiale behandeling van Roses verwag.
Maar, Roses ken nie St. Helenabaai nie – dié span is die onbekende faktor. Dit gaan lol vir Roses as St. Helenabaai se voorspelers met hul kenmerkende rolmaalbewegings aan die gang kom. Die Agterbaaiers sal net dalkies ’n haas uit die hoed kan pluk, want hulle is gewis nie by die Transnet/Saldanha Super8-toernooi net om getalle op te maak nie.
In die derde wedstryd net ná die openingseremonie is dit Saldanha en Vredenburg se beurt. Verlede jaar was hulle ook in ’n rillerstryd betrokke. Vredenburg het Saldanha in die laaste liga-wedstryd op eie bodem geklop en daai letsel sit diep. Kyk maar net hoe Vredenburg die arme Paternoster die afgelope naweek in ’n liga-wedstryd verfomfaai het. Dit is glad nie goeie nuus vir Saldanha dat hulle in so ’n verwoestende bui is nie. Saldanha is self nie lus vir kinderspeletjies nie. Dis hul toernooi en hul veld en niemand kom sommer wet slaan op hul eie veld nie. Hulle sal jou behoorlik straf as jy verwaand is.
In die hoofwedstryd pak Mosselbaai Barbarians uit die SWD vir Kuilsrivier. Barbarians hol enige span kis en as Kuilsrivier se asem nie gaan hou nie, gaan dit ’n lang drie dae vir hulle in die Weskus word.
Om op te som: As jy planne gemaak het om iewers anders te wou gaan vir die Paasnaweek, bly maar in die Weskus – hier kom ’n grote!